ກອງປະຊຸມໃຫຍ່ໄດ້ເປັນເອກະພາບກັບບົດສຳຫລວດ ໃນການຈັດຕັ້ງນຳພາຂອງຄະນະ ບໍລິຫານງານ ພັກແຂວງສະໄໝທີ VII ໂດຍພ້ອມກັນຕີລາຄາວ່າ: ຕະຫລອດໄລຍະແຫ່ງການຊິ້ນຳໆພາ ກໍ່ໄດ້ເຊີດຊູ ຄວາມສາມັກຄີເປັນເອກະພາບພາຍໃນພັກ, ຍົກສູງຄວາມຮັບຜິດຊອບເຂົ້າໃນການ ປະຕິບັດໜ້າທີ່ ທັງຊີ້ນຳໆພາປະຕິບັດມະຕິກອງປະຊຸມໃຫຍ່ຄັ້ງທີ VII ເກີດດອກອອກຜົນ ພ້ອມນີ້ໃນ ບົດສຳຫລວດ ຍັງໄດ້ຊີ້ໃຫ້ເຫັນຈຸດອ່ອນຂໍ້ຄົງຄ້າງກໍ່ຄືຂໍ້ຂາດຕົກບົກຜ່ອງຈຳນວນໜຶ່ງຢ່າງກົງໄປກົງມາ ເຊິ່ງທັງໝົດນີ້ ມັນໄດ້ກາຍເປັນບົດຮຽນອັນລ້ຳຄ່າເຂົ້າໃນການຊອກຊ່ອງທາງລວມທັງວິທີການໃນການແກ້ໄຂໃນຊຸມປີຕໍ່ໜ້າ ແລະກອງປະຊຸມຕີລາຄາສູງຕໍ່ການປະກອບຄຳຄິດຄຳເຫັນຂອງບັນດາສະຫາຍຜູ້ແທນກອງປະຊຸມໃຫຍ່ທີ່ໄດ້ຢັ້ງຢືນຄືຜົນສຳເລັດທາງດ້ານການຈັດຈັ້ງປະຕິບັດມະຕິກອງປະຊຸມໃຫຍ່ອົງຄະນະພັກແຂວງ ຄັ້ງທີ VII ເຂົ້າໃນທຸກຂົງເຂດວຽກງານ ຊຶ່ງທັງໝົດມັນສະແດງໃຫ້ເຫັນຄວາມເປັນໃຈ ສະໜັບສະໜູນ ຄວາມເປັນເອກະພາບໃນທຸກສິ່ງຢ່າງເຮັດໃຫ້ມະຕິກອງປະຊຸມໃຫຍ່ ຄັ້ງທີ VII ໄດ້ຮັບການຈັດຕັ້ງ ປະຕິບັດ ປະກອບສ່ວນເຮັດໃຫ້ແຂວງສະຫວັນນະເຂດໄດ້ມີການພັດທະນາເປັນກ້າວໆ.
ສິ່ງທີ່ສຳຄັນອີກອັນໜຶ່ງບັນດາຜູ້ແທນກອງປະຊຸມໃຫຍ່ໄດ້ພ້ອມກັນໃຊ້ສິດປະຊາທິປະໄຕອັນເຕັມສ່ວນຂອງຕົນ ລົງຄະແນນສຽງເລືອກເອົາຄະນະບໍລິຫານງານພັກແຂວງສະຫວັນນະເຂດ ສະໄໝທີ VIII ຊຶ່ງມີຜູ້ ສະໝັກຈຳນວນ 44 ສະຫາຍ ຍິງ 5 ສະຫາຍ ແລະເລືອກໄດ້ 39 ສະຫາຍ, ຍິງ 4 ສະຫາຍ. ເພື່ອຊີ້ນຳໆພາຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງນີ້ເຖິງກອງປະຊຸມໃຫຍ່ຄັ້ງໜ້າໃຫ້ມີຜົນສຳເລັດໃຫຍ່ຫລວງກວ່າເກົ່າ.
ພ້ອມນີ້ກໍ່ໄດ້ດຳເນີນການປ່ອນບັດເລືອກເອົາຜູ້ແທນສົມບູນ ແລະສຳຮອງຈຳນວນໜຶ່ງ ເພື່ອກຽມຂຶ້ນໄປຮ່ວມກອງປະຊຸມໃຫຍ່ຄັ້ງທີ X ຂອງພັກທີ່ຈະໄຂຂຶ້ນໃນຕໍ່ໜ້ານີ້ໄດ້ຕາມ ລະດັບ ຄາດໝາຍຈຳນວນ 39 ສະຫາຍ ໃນນີ້ມີຍິງ 3 ສະຫາຍ.
ກອງປະຊຸມໃຫຍ່ ມີຄວາມເຫັນດີເປັນເອກະສັນຢ່າງສົມບູນຕໍ່ຜົນກອງປະຊຸມໃຫຍ່ຄັ້ງປະຖົມມະລຶກ ຂອງຄະນະບໍລິຫານງານພັກແຂວງສະຫວັນນະເຂດສະໄໝທີ VIII ໄດ້ເປັນເອກະພາບກັນເລືອກເອົາ ຄະນະປະຈຳພັກແຂວງ ຈຳນວນ 13 ສະຫາຍ ໃນນີ້ ມີຍິງ, 01 ສະຫາຍ ຄື: ດຣ ສຸພັນ ແກ້ວມີໄຊ, ດຣ ຄຳເຜີຍ ຜັນທະຈອນ, ວົງເພັດໄຊສະຫງວນ, ສັນຕິພາບ ພົມວິຫານ, ນາງ ບຸນເຍື້ອນ ທິດພຸດທະວົງ, ສົມເພັດ ອິນທະທິລາດ, ທ່ອນແກ້ວ ພຸດທະໄກຍະລາດ, ຄຳພູນ ຕຸໄພທູນ, ທອງທ່ຽງ ສີດາວົງ, ດຣ ກົງຈັກ ໜໍແກ້ວ,ດຣ ໂພໄຊ ໄຊຍະສອນ, ພົວ ບົວວັນ ເພັງບຸນທັນ, ພັອ ຄຳພົນ ສີຫາປັນຍາ,
ໂດຍໃນທີ່ປະຊຸມເຫັນດີເລືອກເອົາສະຫາຍ ດຣ ສຸພັນ ແກ້ວມີໄຊ ເປັນເລຂາຄະນະ ບໍລິຫານງານ ພັກແຂວງສະຫວັນນະເຂດອີກເທື່ອໃໝ່, ສະຫາຍ ດຣ ຄຳເຜີຍ ຜັນທະຈອນ ສະຫາຍ ວົງເພັດ ໄຊສະຫງວນ,ສະຫາຍ ສັນຕິພາບ ພົມວິຫານ ເປັນຮອງເລຂາ ພ້ອມນີ້ໃນກອງປະຊຸມ ເປັນເອກະສັນ ເລືອກເອົາ ສະຫາຍ ນາງ ບຸນເຍື້ອນ ທິດພຸດທະວົງ ເປັນປະທານກວດກາພັກ-ລັດ ແລະ,ສະຫາຍ ສຸລິໂຍ ແກ້ວຜາລີວັນ, ສະຫາຍ ແຖວຄຳ ພົມມະວົງ ແລະ ສະຫາຍ ແສນສັກ ພິມວົງສາ ເປັນຮອງປະທານ ກວດກາ-ພັກ-ລັດແຂວງ ໃນໂອກາດສຸດທ້າຍຂອງ ກອງປະຊຸມໃຫຍ່ ແມ່ນຮັບຟັງການໂອ້ລົມແນະນຳ ຕັກເຕືອນຈາກ ສະຫາຍ.ບຸນຍັງ ວໍລະຈິດ ກຳມະການກົມການເມືອງສູນກາງພັກ, ຜູ້ປະຈຳການຄະນະ ເລຂາທິການສູນກາງພັກ ຮອງປະທານປະເທດ ຊຶ່ງການໂອ້ລົມລ້ວນແຕ່ເປັນແສງສະຫວ່າງ ທີ່ເປັນທວນໄຟເຍືອງທາງທີ່ໃສແຈ້ງພາໃຫ້ຄະນະບໍລິຫານງານພັກແຂວງ,ສະມາຊິກພັກທຸກຖ້ວນໜ້າ, ພະນັກງານ-ລັດຖະກອນ, ທະຫານ ຕຳຫລວດ, ພໍ່ຄ້າຊາວຂາຍ, ຊັ້ນຄົນກໍ່ຄືພໍ່ແມ່ປະຊາຊົນບັນດາເຜົ່າ ຊາວແຂວງສະຫວັນນະເຂດກ້າວຂຶ້ນເຮັດສຳເລັດໜ້າທີ່ ແລະຄາດໝາຍດ້ານຕ່າງໆທີ່ກອງປະຊຸມໃຫຍ່ ວາງອອກ ໂດຍສະເພາະແມ່ນການຮັກສາສະຖຽນລະພາບທາງດ້ານການເມືອງ, ການປົກປັກຮັກສາ ຄວາມສະຫງົບສຸກກໍ່ຄືຄວາມເປັນລະບຽບຮຽບຮ້ອຍທາງດ້ານສັງຄົມລວມໄປເຖິງການສ້າງເສດຖະກິດ ແລະການລຶບລ້າງຄວາມທຸກຍາກຂອງປະຊາຊົນສ້າງຄວາມສົມບູນພູນສຸກແລະຄວາມຮຸ່ງເຮືອງສີວິໄລມາສູ່ປະເທດຊາດກໍ່ຄືແຂວງສະຫວັນນະເຂດໃນອະນາຄົດ./